१६ हजार सवारी अनुगमनको जिम्मा एक जना ट्राफिकलाई
सवारीसाधनको बढ्दो चाप र सीमित जनशक्तिका कारण ट्राफिक व्यवस्थापन जटिल तथा चुनौतीपूर्ण बन्दै गएको छ ।
गोरखापत्र समाचारदाता काठमाडौँ, असोज १४ गते । सवारीसाधनको बढ्दो चाप र सीमित जनशक्तिका कारण ट्राफिक व्यवस्थापन जटिल तथा चुनौतीपूर्ण बन्दै गएको छ । यातायात व्यवस्था विभागका अनुसार नेपालमा हाल ४५ लाख ५८ सवारीसाधन दर्ता भएका छन् । ती सवारीसाधनको अनुगमन गर्ने ट्राफिक प्रहरीको सङ्ख्या भने जम्मा दुई हजार ७३४ जना मात्र रहेको छ ।सवारीसाधनको नियमित चेकजाँच गर्ने हो भने एक जना ट्राफिकको भागमा १६ हजार ६६७ वटा सवारीसाधन पर्छ । विभागका अनुसार दैनिक औसत ८४५ वटा नयाँ सवारी थपिने गरेका छन् । सवारीसाधनको वृद्धिसँगै सडक विस्तार हुन नसक्दा सवारीसाधनको चाप बढ्दो छ । चाडपर्व तथा विशेष समारोहमा यात्रुको आवतजावत बढेसँगै सवारीसाधनको व्यवस्थापन गर्न ट्राफिक प्रहरीलाई हम्मेहम्मे पर्ने गरेको छ । काठमाडौँ उपत्यका ट्राफिक कार्यालयका प्रवक्ता प्रहरी वरिष्ठ उपरीक्षक राजेन्द्रप्रसाद भट्टले बढ्दो सवारीसाधनको चापका कारण ट्राफिक व्यवस्थापन चुनौतीपूर्ण बन्दै गएको बताउनुभयो । उहाँले ट्राफिक व्यवस्थापनमा एक जना ट्राफिक प्रहरी १० घण्टासम्म खटिनु परेको जानकारी दिनुभयो । उपत्यकाको सवारी व्यवस्थापनका लागि विभिन्न चोकमा ५६ वटा ट्राफिक बत्ती जडान गरिएको छ । तीमध्ये ३८ वटा मात्र सञ्चालनमा रहेका छन् । सवारीसाधनको अत्यधिक चापका कारण ट्राफिक बत्ती बन्द गरी हातको इसारामै  ट्राफिक व्यवस्थापन गर्नु परेको गुनासो ट्राफिक प्रहरीले गर्दै आएका छन् ।ट्राफिक प्रहरीको जनशक्ति कम हुँदा सवारीसाधनको नियमित चेकजाँच प्रभावित  हुँदा ट्राफिक नियम उल्लङ्घनका घटना वृद्धि हुन थालेका छन् । जसका कारण सडक दुर्घटनासमेत बढ्न थालेको छ । मादक पदार्थ सेवन गरी सवारी चलाउने, सवारीसाधनको यान्त्रिक परीक्षण नगरी क्षमताभन्दा बढी यात्रु राख्ने गरेका कारण सडक दुर्घटना बढेपछि न्यूनीकरणका लागि ट्राफिक अनुगमन तथा चेकजाँच कडाइ गरिएको छ । काठमाडौँ उपत्यका ट्राफिक प्रहरी कार्यालयले चाडपर्वलक्षित सुरक्षा योजनामार्फत उपत्यकाका विभिन्न स्थानमा चेकजाँच तथा सवारीसाधनको अनुगमन सुरु गरेको जनाएको छ ।यातायात व्यवस्था विभागको तथ्याङ्कअनुसार उपत्यकामा मात्र झन्डै १६ लाख सवारीसाधन दर्ता भएका छन् । त्यसमध्ये औसत झन्डै नौ लाख सवारीसाधन दैनिक ओहोरदोहोर गर्छन् । ती सवारीसाधनको व्यवस्थापन गर्ने ट्राफिक प्रहरीको दरबन्दी एक हजार एक सय मात्र रहेको छ । उक्त दरबन्दीबाट उपत्यकाको सवारी व्यवस्थापन सम्भव नभएपछि छ सय जना जनपथ प्रहरीलाई ट्राफिक व्यवस्थापनमा लगाइएको छ ।  